Il-Kumitat Parlamentari responsabbli mill-Immigrazzjoni, f'qasir żmien approva n-negozjati biex jiġi stabbilit dokument għar-ritorn ta' immigranti li jkunu qegħdin fl-Unjoni Ewropea b'mod illegali. Dan it-tip ta' politika se twassal biex tgħin f'waħda mill-akbar sfidi fil-Politika Ewropea tal-Immigrazzjoni: dik tar-ritorn. Dan wara li s-sistema preżenti falliet għax ma kinitx tassigura politika Ewropea komuni dwar l-ażil. Il-politika dwar l-immigrazzjoni tinkludi diversi aspetti. Ir-rilokazzjoni u r-risistemazzjoni huma parti minnhom. Iżda aspett ieħor importanti huwa dak ta' ritorn. Immigranti li t-talba tagħhom għall-ażil fil-UE tiġi miċħuda, jew dawk li ma jkunux għadhom jikkwalifikaw għaliha, iridu jintbagħtu lura f'pajjiżhom. Iżda ħafna drabi jiġri li, minħabba numru ta' kwistjonijiet legali mal-pajjiż terz, ħafna stati membri, inkluż Malta, ikollhom jerfgħu aktar milli jifilħu fejn tidħol il-kriżi tal-immigrazzjoni għax ma jkunux jistgħu jibagħtu lura lil dawk li ma jikkwalfikawx għall-ażil. Jekk inħarsu lejn l-2014, kienu inqas minn 40% tal-għadd totali tad-deċiżjonijiet ta' ritorn maħruġa mill-Istati Membri li ġew infurzati. Mingħajr id-dokumenti neċessarji, l-immigranti jispiċċaw imwaħħla fil-UE mingħajr ma jkunu jistgħu jmorru lura lejn pajjiżhom. Bħala negozjatur ewlieni f'isem is-Soċjalisti u Demokratiċi (S&D) f'dan il-Kumitat Parlamentari, enfasizzajt fuq ir-relevanza ta' dokument komuni. Bħalissa għandna sitwazzjoni fejn diversi Stati Membri jiffaċċjaw diffikultajiet meta jiġu biex jibagħtu lura immigranti lejn pajjiżhom minħabba li d-dokumenti li jintużaw biex jintbagħtu lura mhux qed jiġu rikonoxxuti minn pajjiżi terzi. Matul id-diskussjonijiet irrimarkajt li r-rata baxxa ta' ritorn ta' immigranti li jkunu f'pajjiż b'mod illegali hija ta' detriment għall-kredibbiltà u l-leġittimità tal-Politika Ewropea tal-Ażil u l-Immigrazzjoni. Filwaqt li d-dokument propost mhux se jkun soluzzjoni maġika, dan huwa pass fid-direzzjoni t-tajba. Dan id-dokument mistenni jkun ta' għajnuna diplomatika għal Stati Membri żgħar li ma jkollhomx rabtiet b'saħħtihom ma' terzi pajjiżi. Dan għax issa jkun hemm dokument wieħed li jintuża mill-Istati Membri kollha. B'kollox ressqet 19-il emenda, bil-maġġoranza tagħhom iffukati fuq it-tnaqqis tal-burokrazija u biex jiġu ssalvagwardjati d-drittijiet fundamentali tal-bniedem. Din kienet it-tieni proposta leġiżlattiva b'rabta mal-immigrazzjoni li ħdimt fuqha f'dan il-mandat. Bħalissa qiegħda naqdi rwol ta' negozjatur ewlieni tal-grupp tas-Soċjalisti u Demokratiċi fuq it-tibdil leġiżlattiv tal-Kummissjoni Ewropea dwar il-mekkaniżmu permanenti ta' rilokazzjoni. Mekkaniżmu li hemm qed jiffaccja sfidi kbar biex ikun implimentat kif suppost. Jeħtieġ il-bonsens Fid-dawl tad-dibattitu li qam fl-aħħar jiem dwar it-talba għaż-żidiet li qed jagħmlu l-piloti tal-linja nazzjonali Maltija, jeħtieġ li jirrenja l-bonsens mill-partijiet ikkonċernati. Minkejja li qed tirpilja, l-Air Malta ma tiflaħx għal gambetti, speċjalment f'perjodu ta' kummerċ esorbitanti u fl-istess ħin meta l-Gvern qed jaħseb għall-vijabbiltà fit-tul tal-Air Malta. Nemmen li kull parti għandha tpoġġi madwar mejda u, kif enfasizza tajjeb il-President tal-MHRA Tony Zahra, għandha tintuża l-forza tal-argument u mhux l-argument tal-forza.